**Айнагул Еспенбетова, Гульмира Дабысова**

**(Актобе, Казахстан)**

**САЯСИ ҚУҒЫН - СҮРГІН: ТАРИХ ПЕН ТАҒДЫР**

**(Ақтөбе облысы материалдары негізінде)**

КСРО тарихындағы ХХ ғ. 30-50 жж. жаппай қуғын-сүргін еліміз тарихында өте ауыр, қаралы кезең болды. Жаппай қуғын-сүргіннен қазақ халқының сүт бетінің қаймағындай аяулы ұлдары мен қыздары ғана зардап шеккен жоқ, тіпті қарапайым шаруа момын адамдардың тағдыры да тәлкекке түсті. Саяси қуғын-сүргін кеңес заманының орнауымен басталды. Кеңес өкіметі орнап, орныққаннан кейін пролетариат диктатурасының мемлекеті өзінің саяси және таптық қарсыластарын жаппай қудалай бастады. Сонымен қатар тоталитарлық жүйедегі кеңестік үкімет жергілікті тұрғындардың ұлттық ерекшеліктері мен мүдделерін қорғаушыларға, ұлттық автономия құру идеясын қолдаушыларға «тап жаулары», «ұлтшылдар», «жат пікірдегілер», «әлеуметтік қауіпті элементтер» деген жала жауып, халықтың да оларға деген теріс көзқарастарын қалыптастыруға жағдай жасады.

Көптеген халықтар мен этникалық топ өкілдері саяси жүйенің қыспағынан туған жерлерінен қуылып, жер аударылды. Соның салдарынан бұрынғы Ресей империясының мыңдаған азаматтары эмиграцияға кетті. Тарихи отанын революция және Азамат соғысы кезеңінде, сондай-ақ 20-жылдардың соңы мен 30-жылдардың бас кезінде күштеп ұжымдастыру кезінде тастап кетуге мәжбүр болған Қазақстан азаматтары да солардың қатарына жатады. Сондықтан Қазақстандағы саяси қуғын-сүргіннің тарихын бүкіл КСРО ауқымында болған оқиғалармен сабақтастықта қарау қажет.

Қазіргі кезде өз тарихымызды жан-жақты зерделеп, тәлімінен үйрену, одан сабақ алу келешек үшін маңызды екені сөзсіз. Өткен тарихи оқиғалардың маңыздылығы туралы «Жадымызда жатталсын, татулық дәйім сақталсын!» деген еңбегінде Елбасы Н.Ә. Назарбаев «яғни өткенімізді тұтас күйінде, ешқандай боямасыз, қоспасыз, қаз-қалпында қабылдағанымыз ләзім. Ал өткен жылдар шежіресін үнемі әрі бұрмалаусыз зерделеп отырудың жөні бөлек. Мұның өзі өткендегі тәжірибенің жақсысынан үйрену үшін, ескі қателіктерді қаулата бермес үшін, жаманнан жирену үшін қажет», - деп баға берген [1]. Түрлі мұрағат қорларында қатталып, қолға берілмей, шаң басқан шындықты жарыққа шығарып, халықтың еншісіне беру - уақыт талабы.

Осы ХХ ғ. КСРО халықтары тарихында өшпес із қалдырып, сан мыңдаған адамдардың тағдырын шешкен қуғын-сүргіннің зардабы мен барысы туралы мәселе әлі де талдау, сараптауларды қажет етеді және маңызды саналады.

Осы куғын-сүргін құрбандарына ұшыраған Ақтөбелік жерлестерімізді де айтып өтуіміз қажет. ХХғ. 30-50 жылдары Ақтөбе облысы бойынша 7000-ға тарта адам қуғын-сүргінге ұшыраған. Олардың бүгінгі күні ақталғандары - 5024. Оларды саралағанда облыстық бірде бір ауданы, ауылы, кәсіпорны НКВД назарынан сырт қалмағанын аңғарамыз. Ақтөбе қаласы, Шалқар, Ырғыз, Табын аудандары контрреволюцияшыл, ұлтшылдық, панисламистік, пантюркистік қозғалыс ұйымдарының орталықтары деп табылды. Сондықтан да осы аймақтардан ұсталғандарының басым көпшілігі ең жоғарғы ату жазасына кесілген.

ХХ ғ. 30-50 жылдар аралығында Ақтөбе облысындағы жаппай қуғын сүргінге ұшырағандарды аудандар бойынша қарастырайық. Онда мынаны байқаймыз: Шалқар ауданы бойынша – 555 адам, барлық адамның 11% қамтиды. Байғанин ауданы бойынша – 465 (9,2%);Темір ауданы бойынша – 388 (7,7%); Хобда ауданы бойынша – 289 (5,7%); Жарық ауданы бойынша – 327 (6,5%); Ақтөбе қаласы бойынша – 320 (6,4%); Мартук ауданы бойынша – 262 (5,2%); Қарабұтақ ауданы бойынша – 227 (4,5%); Ырғыз ауданы бойынша – 236 (4,7%); Новороссийк ауданы бойынша – 284 (5,6%); Степной ауданы бойынша – 137 (2,7%); Ключев ауданы бойынша – 227 (4,5%)[2].

Олардың ішінде Ақтөбе қаласы мен Шалқар, Ырғыз аудандары, НКВД материалдарында контрреволюциялық ұлтшылдық әрекеттің орталығы ретінде көрсетілген. Сол себепті осы өңірлерден тұтқындалғандардың көпшілігі ату жазасына кесілді.

ҚР ҰҚК мұрағаты мәліметтеріне қарағанда Ақтөбе облысында 2366 қазақ қуғынға ұшыраған немесе барлық құрбандардың 45% құраған. Этностарына қарай жіктесек, мынадай көрініс береді: 1339 орыс (25 %), 633 украин (12,9%), 329 неміс (6,2%), 132 еврей (2,4%), 126 кәрис (2%). Саяси қуғыннан жапа шеккендердің қалғаны татар, әзірбайжан, поляк және т.б. ұлттардың өкілдері болды. Қуғын-сүргін жылдарында саяси сенімсіздер ретінде НКВД – нің қатаң бақылауымен Ресейдің орталық қалаларынан 3 мың орыс, Молдавия, Украинаның батыс бөлігінен 5 мың украиндықтар, бессарабтықтар, 700 болгар, 6 мың шешен, 400 еврей, мыңға жуық поляк, 1,5 мың неміс, 600 ден аса корейліктер және т.б. ұлттардың көптеген өкілдері Ақтөбе облысына қоныс аударды. Олардың басым бөлігі кейіннен қуғынға ұшырады [2].

Ақтөбе облысы бойынша 30 жылдары 1789 адам немесе тұтқындардың

36%-ы ату жазасына кесілді, 10 жылға бас бостандығынан айырылып, еңбек лагеріне – 3306 немесе 63,5 %, 25 жылға – 122 адам, 45 адам арнайы қоныстарға жіберілді. Шамамен қуғынға ұшырағандардың 70%-ы түрмелер мен лагерьлерде, қиын өмір сүру жағдайына шыдамай қайтыс болды. Ақыры 421 тұтқын немесе 89,9 % атылды және түрмелер мен лагерьлерде өлді. Ал қайтып келгенін өзінде де денсаулығы нашар болып, 338 адам немесе 60 % өмір сүрген жоқ [3].

1936-1937 жылдары партияның алтын қоры ВКП (б) ның жоғары өкімінен бастап, бірінші партия ұйымдарына дейін партиялық кадрларды қудалау басталды. Ал Ақтөбе облысы бойынша 1070 адам партиядан қуылды. Олардың ішінде 392 адам «ақгвардияшыл», 17 – «алашордашыл», 193 «тыңшы», 14 «троцкийшіл» және «зиновьевшіл» деп танылды. Бұл облыстағы коммунистердің 21 % құрады. Осылай 1937 жылы «ұлтшыл икемді» және «троцкизм» айыбымен Ақтөбе облысы исполком төрағасының орынбасары Тел Жаманмұрынов тұтқындалды. Т.Жаманмұрынов Ырғызда туған, өлкедегі қазақтар арасында кеңінен танымал еді. 1918-1919 жылдары ол Торғайлық «Алашорда» тобында кеңес үкіметіне қарсы белсенді күрес жүргізді. 1920 жылы «Алаш» қозғалысының көптеген қайраткерлері сияқты большевиктер қатарына өтіп, амниссияланды, кейін олар өлкедегі кеңес құрылысына қатысты. Алайда 1937-1938 жылы, көптеген қазақ демократиялық интеллигенциясының қайраткерлерімен бірге құрбан болды[ 2].

№13 ауылдағы комсорг Алимбаевқа топтағы «жаулардың тікелей агенті» деген жала жабылды және оның құран оқығандығы күдік туғызды. №22 ауылдағы комсомол Жұмағұлов «контрреволюциялық таптың қатысушысы» болып шықты. 1938 жылы жаздағы партиялық кадрларға қарсы жасалған қуғын партиялық облком құрамының өзгерісіне алып келді.

Репрессия толқыны білім беру қызметкерлеріне де әсерін тигізді. Бүгінгі күні Ақтөбе облысы бойынша 6745 адам ақталғаны белгілі. Олардың арасында тұтқынға түскенге дейін партиялық-тұрмыстық, ғылыми-әкімшілік қызметте болған мұғалімдер де аз болмады. Олар: Т.Жүргенов, Қ.Жұбанов, Ұ.Құлымбетов.

Мектеп директорлары мен мұғалімдерін де халық жауы ретінде оқу ғимаратында да, үйінде де тұтқындады. Жаппай тұтқындау халық арасында үрей туызды. Балалар мектеп жиналыстарында өз әкелерінен бас тартты және оларды пионер мен комсомол ұйымдарынан шығарды. «Халық жауының ұлы, қызы» деген атты олардың ата - аналарын ақтағанға дейін түгелдей алып жүрді.

Ойыл ауданында Талтоғай–Ақшатау мекенінде «Қызыл мектеп» атауымен мектеп құрылды. Қызыл мектептің негізін қалаушы, С.Мендібаев және т.б. мұғалімдер 1933 жылы қуғынға ұшырады. 1937 жылы Новоалексеевка атындағы қазақ орта мектебі директоры Капан Изтілеуов тұтқындалды. Оған атасының молда болғандығы себеп болды. Уақыт өте келе «ақтаңдақтар» анықталып, Көптеген керемет мұғалімдер есімі халыққа қайтарып берілді[4].

Қазақ тілінің тілтану негізін қалаушы, түрколог Қ.Жұбанов 1925-1928 жылдары Ақтөбе қаласының халықтық білім беру облыстық білім беру бөлімшесінің инспекторы болып, бір уақытта педучилищеде сабақ берді. Қ.Жұбанов 1989 жылы Ақтөбе облысының № 9 ауылында дүниеге келген. Бірнеше қызметте жұмыс істей отырып, ол психология, физиологияны меңгерді. 1938 жылы халық жауы ретінде атылды, ал 1957 жылы жоғары коллегиясы шешімімен ақталды. Профессорды 1937 жылы 19 қарашасында тұтқындалды, 1938 жылы 25 ақпанда атылды. Оның мүрдесі басқа құрбандармен Жаналық ауылына әкелініп жалпы молада жерленді. Оны троцкисшілдермен байланысы бар, антикеңестік көтеріліс бастағысы келді деп айыптады. Осылайша қазақ филология ғылымының тарихындағы тілтанушы ғалымның, керемет тұлғаның профессор Қ.Жұбановтың өмірі қиылды[5].

Қуғындау жылдарында ақылға қонымсыз неше түрлі жазалар болды: біресе ауыл мұғалімі ағылшын-жапон тыңшысы болса, бірде ұлтшыл болып көрініп, ұлттық буржуазияға қатысы болды. Қобда ауданы №9 ауылы ауылдық кеңесінің төрағасы Ж. Жаманқұловқа, колхоз хатшысы Д. Сұлтановқа, колхоз төрағасы Ә. Жәрмешовке, колхоз бригадирі Н. Аймырзаевқа, қатардағы колхозшылар Ш.Сарыновқа, А.А. Сүйінішалиевке жалған айыптар тағылады[6]. Туыстарымен байланыстары үшін «халық жауларының» жақындары оқу орындарынан, мәселен, Ақтөбе мұғалімдер институтының студенттері Шаяхметоаа, Қаракүшіков, Мусина, Алдооңғаров, Бисеналин, Өрбісіновтар оқудан шығарылды [7].

Мемлекеттік басқарудағы тәртіпті жүргізу, қуғын мен партиялық тазалау жүзеге асырылды. 1938 жылдың жазында өткен репрессия партия обкомы құрамында да өзгерістерге алып келді. Мысалға, егер 1937 жылы ІІ Ақтөбелік партконференциясында партия обкомының құрамына 49 адам сайланса, ал 1938 жылдың төртінші облконференцияда 6 адам сайланды немесе бұрынғы құрамның 12% болды [8]. 1937 жылы Шалқарлық партиялық ұйымнан 61 адам шығарылды, Ойылдан 39, Табын 27, Ырғыздан 42, ал Ключевой аудандық партиялық ұйымның тексерісі кезінде 289 коммунистен 156 адам шығарылды.

Коммунистер мен бірге комсомолдықтарды жаппай жұмыстан шығару фактілері ашылды. Темір комсомол ұйымында 1937 жылдың мамырынан 1938 жылдың қаңтарында 82 комсомолдықтар жұмыстан шығарылды. Тек ғана бір райкомның бюросында ЛКСМ-нің 21 мүшесі шығарылды. Жаппай комсомолдарды негізсіз Шалқар, Ключевой, Ойыл, Ақтөбеде және басқада ұйымдардан да шығарылды. Жұрындық РК КП(б) К 25.07.1937 жылғы шешімі бойынша Камушкин С.Я., Джамбулатов И., Алдабергенов Т. және т.б. басқалары шығарылды.

ХХ ғ. 20 жылдарының аяғынан бастап сталиндік тоталитарлық идеологияның аппараты қазақ халқының зердесін жоюға, оның басында тұрған ұлт зиялыларының өкілдерін құртуға бағыт алды. Сонымен қатар кеңестік социалистік құрылысты дамыту бағытында әлеуметтік-экономикалық қайта құрулардың әдісі, қарқыны жайында өз көзқарастарын білдіретін басқарушы қызметкерлерді қуғындау да қарқын алды. «Үштік», «Ерекше кеңес», «Әскери трибунал» сияқты ұйымдардың құқықтық биліктері зор болды. «Ерекше үштік» деп аталған құрамында облыстық немесе өлкелік комитеттің бірінші хатшысы, ОГПУ-дың басқарушысы, не облыстық прокуратураның бастығы бар ұйым жеке адамдарға қатысты істерді қарап, 2 ай ішінде істерді жауып отырды. «Ерекше Үштік» шешімі, егер ату жазасы болса, сот тергеуінсіз тез арада орындалды.

Сонымен ХХ ғ. 20-50 жылдардағы репрессиялар кезінде жұмыс күші қарапайым ауыл және өнеркәсіп жұмысшыларының азаюына алып келді, олар мәдениет пен рухани байлықты жасаушы жасы 20-50 арасындағы адамдар еді. Кеңес заманында миллиондаған адам тоталитаризмнің құрбандарына айналды. Қуғын-сүргін құрбандарына ақтау шаралары «Хрущевтік жылымық» жылдарында көрініс бере бастады. 1988 жылдың басында 20-30 және 50 жылдарында репрессияға ұшыраған жекелеген тұлғалар ақтала бастады. Ақтөбе өлкесінде 2500 адам ақталды. 80 жылдары аяғында КСРО қоғамындағы жүзеге асқан бетбұрыс, демократиялық қозғалыстар сынды шаралар нәтижесінде отан тарихтың ащы шындығы, «ақтаңдақтары» ашылды. ІІМ мен ҰҚҚ -нің құпия құжаттары қолжетімді бола бастады. Алаш қозғалысы, Алаш Орда үкіметінің мүшелері, қазақ зиялылары ақталды. Сол жылдары «Әділет» тарихи ағартушылық қоғам белсенді қызмет атқарды. ҚР жоғарғы кеңесінің 1993 ж. 14 сәуірдегі «Саяси қуғын-сүргін құрбандарын ақтау туралы» қаулысына сәйкес ҰҚК басқармасы Ақтөбе облысында заңсыз қуғындалған азаматтарды ақтау бойынша көптеген жұмыстар жүргізіп келеді

Ақтөбе қаласының солтүстік шығысына қарай 25 шақырым жерде «Түйетөбе» қуғын-сүргін құрбандарына еске алатын орын ретінде белгіленді. Жыл сайын 31 мамыр күні, басқа да күндері қуғын-сүргін құрбандарын еске алып, тағзым етеді. 1997 жылы «Жалпы ұлттық келісім және саяси қуғын- сүргін құрбандарын еске алу» жылы болып белгіленді. Көптеген адамдар ақталып, олардың құқықтық мәртебелері қайтарылуда. Республикамызда, облысымызда мәселеге қатысты ғылыми-практикалық конференциялар, дөңгелек столдар т.б. шаралар өткізіліп тұрады. Әлі күнге дейін саяси қуғын сүргінге ұшырағандар нақты саны анықталған жоқ. Сондықтан да пікірталастар да, қайшы пікірлер де жетерлік. Сондықтан мәселе әлі де зерттеулерді қажет етеді.

1. Назарбаев Н. Жадымызда жатталсын, татулық дәйім сақталсын // Ақиқат,

1993. - №3.

2. Жертвы репрессии. Скорбные списки. Қуғын-сүргін құрбандары. Қаралы тізім. Под ред. Байдосова З.Б., Актобе, 1997.;

3.Политические репрессии в Казахстане в 1937-1938 гг. Сборник документов, под ред. Л.Д. Дегитаева А,1998.

4.Курганбаев А.С. Репрессированные педагоги Актюбинской области //Материалы научно-практической конференции «Общенациональное согласие – основа демократического обновления Казахстана». Актобе,1997.

5. Актюбинский вестник, 28 мая 2009, № 64-65.

17. Ақ ОМ. 13-қор, 3 т., 385-іс. 44-п.

19. Ақ ОМ. 17-қор, 1т.,19-іс. 57-п.

8. Султангалиева. Г.С, Ерофеева. И.В, Бисембаев. А.А, Медеубаев. Е.И, Кобенова. Г.И. История Актюбинской области, Актобе, 2006.-698с.